寿台楼赋
王象祖 (Song)
仓使宝谟叶公再造台邦之明年，作危楼于旧括苍之上，仰考天文，扁以「寿台」，欲此城与台星长久，为民之意无穷也。又明年绍定己卯五月丁亥，与宾彦落之，郡人王象祖与焉。赋曰：伟天台之宅国兮，聚神秀于山川。环千岑而拱揖兮，会三江之蜿蜒。即长虹之霞采兮，罩苍龙之云烟。通沧溟之潮汐兮，亦有时而奔溃。飓风作而南溢兮，潢潦凑而西汇。骇闻见于恍惚兮，忙运掉于不戒。袭其虚而颓其弊兮，捣崇墉如滩濑。帝哀民而求其欲兮，欲莫如旧之求。今赤子而昔父母兮，夺襁褓于横流。孰宜先而尚敏兮，孰可后而迟留？兼保养于内外兮，合二急而交修。侈旧雉于加倍兮，作新意于危楼。嗟洪涛之怀襄兮，更二百载而再造。弃人事于不谋兮，委天数于有考。使知及而仁守兮，何千龄之不可保。瞻昊天之靡远兮，彼昭晰者何星？非上台之主寿兮，亦岂不福乎此城。插穹苍而上引兮，光下属而荧荧。镇流峙于高卑兮，安反侧于常经。曩人物之颠错兮，今万壑之顺序。曷陵谷之变迁兮，有既平之水土？道待人而后行兮，天亦何求其故处。功成而不自足兮，参泰阶之轨度。噫！变化之难谌兮，嘉剥复之有常。娱宾彦于觞豆兮，易劳佚于弛张。放吾目于万有兮，收吾耳于宫商。骈城陴之士女兮，同其乐于未央。惊吾土之有此兮，缀履舄之末光。咏黄楼之骚雅兮，争日星之炜煌。齐彭城于丹邱兮，美哲人之相望。匪登高之能赋兮，铺盛德于难陈。彼此一时兮，尚怀远于苏与秦。